《贺新郎 秣陵怀古》
宋代·万俟绍之

决眦入飞鸟。正江南、梅雨初晴，乱山浮晓。凤去台空箫声断，惟有疏林鸦噪。

但空锁、吴时花草。指点中原青山外，奈征尘、迷望愁云绕。

佳丽地，谩凝眺。

清风助我舒长啸。问其中、虚帘曲槛，阅人多少。风景不殊江山在，况是英雄未老。

且拚与、尊前一笑。欲说前朝兴亡事，唤谪仙、来共传清醥。

归路晚，月明照。

作者简介：万俟绍之（生卒年不详），字子绍，自号郢庄，郢（今湖北江陵西北纪南城）人，寓常熟。万俟离曾孙。力学好修，尝登王万之门，其文闳肆，其诗清严。两举不第，卒。